KZN kondig ramptoestand aan ná onluste | Maroela Media
Betogers brand voorwerpe. Foto: ANA
Sihle Zikalala, die premier van KwaZulu-Natal, het Donderdagmiddag 'n ramptoestand in die provinsie aangekondig. Dit is weens die omvang van die skade wat tydens die sogenaamde Zuma-onluste in die provinsie aan infrastruktuur aangerig is.
Volgens die KwaZulu-Natalse provinsiale regering is dié besluit Woensdag geneem tydens 'n vergadering van die provinsiale uitvoerende raad onder voorsitterskap van Zikalala ná beraadslaging oor die stand van die provinsie ná die onluste.
Die raad het 'n gedetailleerde vorderingsverslag ontvang, aangesien die meeste staatsorgane hul voorlopige assessering gedoen het om die omvang van die skade en koste-implikasies te bepaal.
Die huidige geskatte skadevergoedingskoste en -verligting vir die departemente in die sektor is sowat R1,5 miljard, terwyl die munisipale skade sowat R47 miljoen beloop. Die tussentydse finansiële gevolge is ongeveer R1, 5 miljard.
Die raad het ook opgemerk dat die finansiële gevolge vir die skadevergoeding en verhalingskoste steeds nie finaal is nie. Daar is besluit dat, met die werk wat tot dusver gedoen is, die situasie buite die provinsiale en munisipale vermoë is om die koste van openbare onluste en onrus soos gerapporteer, te hanteer.
"Die verklaring van 'n provinsiale ramptoestand sal die herprioritisering van begrotings om die herstel- en herstelprogramme te implementeer, ondersteun," het die provinsiale regering gesê.
Die raad het ook pres. Cyril Ramaphosa, die Suid-Afrikaanse Nasionale Weermag (SANW) en die Suid-Afrikaanse Polisiediens (SAPD) opreg bedank vir hul rol in die vestiging van vrede in KwaZulu-Natal en die res van die land.
Dit is nog nie duidelik hoe lank die ramptoestand in die provinsie van krag sal wees nie.
Konstabel in hof oor korrupsie
En wie moet vir die gemors betaal?
Ek lê soos ek lag kyk die tweede laaste paragraaf! Regtig bedank die polisie en weermag oe ee ee nee regtig ek't al alles gelees en gehoor. Hulle was dan op hoë gereedheidsgrondslag my genade… Lekker lus useless as jy my vra